b'\n_START_ARTICLE_\nTobitin kirja\n_START_SECTION_\nMerkitys ja vaikutus\n_START_PARAGRAPH_\nKatolisessa kirkossa kirja julistettiin kanoniseksi Karthagon kirkolliskokouksessa vuonna 397. Trenton kirkolliskokous vahvisti sen osaksi kaanonia vuonna 1546._NEWLINE_Protestanttiset kirkot eiv\xc3\xa4t pid\xc3\xa4 Tobitin kirjaa kanonisena, varsinaiseen Raamattuun kuuluvana, mutta varsinkin aikaisemmin se usein Suomessakin julkaistiin muiden apokryfikirjojen tavoin Raamattu-painoksissa erillisen\xc3\xa4 liitteen\xc3\xa4. Martti Luther vertasi Juditin kirjaa kreikkalaiseen tragediaan, Tobitin kirjaa komediaan. H\xc3\xa4nen mukaansa Tobit "opettaa, miten hurskaan talonpojan tai porvarin saattaa my\xc3\xb6s k\xc3\xa4yd\xc3\xa4 huonosti ja avioliitossa voi olla paljon k\xc3\xa4rsitt\xc3\xa4v\xc3\xa4\xc3\xa4, mutta Jumala aina armollisesti auttaa ja saattaa lopulta asiat iloiseen p\xc3\xa4\xc3\xa4t\xc3\xb6kseen."_NEWLINE_Suomessakin Tobitin kirja oli aikoinaan hyvin tunnettu, ja sen lukemista suositeltiin varsinkin avioliittoon aikoville nuorille. On my\xc3\xb6s arveltu, ett\xc3\xa4 Aleksis Kivi kirjoitti n\xc3\xa4ytelm\xc3\xa4ns\xc3\xa4 Nummisuutarit osittain Tobitin kirjan pohjalta.\n_START_SECTION_\nSis\xc3\xa4lt\xc3\xb6\n_START_PARAGRAPH_\nKirja on matkakertomus, joka kertoo hurskaan Ninivess\xc3\xa4 asuvan Naftalin heimoon kuuluvan juutalaisen Tobitin tarinan. Se pyrkii vastaamaan siihen kysymykseen, kuinka on mahdollista el\xc3\xa4\xc3\xa4 hurskaana juutalaisena vieraan kansan keskell\xc3\xa4._NEWLINE_Kirjan kaksi ensimm\xc3\xa4ist\xc3\xa4 lukua on kirjoitettu ensimm\xc3\xa4isess\xc3\xa4 persoonassa. Siin\xc3\xa4 kerrotaan Ninivess\xc3\xa4 asuvasta hurskaasta juutalaisesta Tobitista, joka tulee sokeaksi, kun h\xc3\xa4nen nukkuessaan ulkona h\xc3\xa4nen silmiins\xc3\xa4 putoaa linnun ulostetta._NEWLINE_Tarina siirtyy nyt kertomaan Tobitin pojasta Tobiasta, jonka h\xc3\xa4n l\xc3\xa4hett\xc3\xa4\xc3\xa4 perim\xc3\xa4\xc3\xa4n er\xc3\xa4st\xc3\xa4 velkaa. Matkalla Tobias kohtaa ihmiseksi naamioituneen enkeli Rafaelin, jonka ohjauksessa h\xc3\xa4n hankkii kalan syd\xc3\xa4men, maksan ja sappirakon. Sitten h\xc3\xa4n tapaa lesken, joka on kyll\xc3\xa4 ollut naimisissa seitsem\xc3\xa4n kertaa, mutta on pysynyt neitsyen\xc3\xa4, koska demoni Asmodeus on surmannut h\xc3\xa4nen jokaisen aviomiehens\xc3\xa4 h\xc3\xa4\xc3\xa4y\xc3\xb6n\xc3\xa4. Enkelin kehotuksesta Tobias menee lesken kanssa naimisiin ja ajaa demonin pois polttamalla kalan syd\xc3\xa4men ja maksan. Kalan sapella Tobias palauttaa my\xc3\xb6hemmin is\xc3\xa4ns\xc3\xa4 Tobitin n\xc3\xa4\xc3\xb6n.'